**Poziv studentima za sudjelovanje u najvećem istraživanju o kvaliteti studentskog života u Europi**

Poštovani studenti/ce,

obavještavamo Vas da je provedba istraživanja EUROSTUDENT VI o kvaliteti studentskog života i ekonomskim uvjetima studiranja **produžena do 30. svibnja 2016**. te do tog roka možete pristupiti web upitniku i sudjelovati u istraživanju.

Zahvaljujemo svima Vama koji ste već ispunili upitnik i pozivamo Vas koji se još niste uključili u istraživanje da se odazovete ovom pozivu.

EUROSTUDENT je međunarodni projekt (<http://www.eurostudent.eu>) koji se provodi u 37 europskih zemalja i pruža empirijske podatke o kvaliteti studentskog života na nacionalnoj i europskoj razini.

EUROSTUDENT VI je treće istraživanje u nizu koje se provodi u Hrvatskoj putem web ankete na reprezentativnom uzorku od 36.000 studenata koji trenutačno studiraju na nekom od visokih učilišta u RH.

Vaše sudjelovanje je u potpunosti **dobrovoljno i povjerljivo** i web anketi možete pristupiti na jedan od načina:

1. putem poveznice koji ćete dobiti na adresu elektronske pošte ili
2. **putem poveznice koju ste dobiti na adresu elektronske pošte vašeg AAIEduHr identiteta koju možete provjeriti logirajući se na WebMail Vašeg visokog učilišta s AAIEduHr identitetom** (koristite ga za pristup wireless mreži eduroam na fakultetu, Moodle odnosno Loomen sustavu, u knjižnicama fakulteta za pretraživanje literature, itd.) ili
3. putem autorizacije AAI@EduHr identitetom na mrežnoj stranici istraživanja: [www.eurostudent.hr](http://www.eurostudent.hr).

Sve informacije o istraživanju moći ćete pratiti i na Facebook stranici istraživanja: [www.facebook.com/EUROSTUDENT6HR](http://www.facebook.com/EUROSTUDENT6HR).

Rezultati prethodnih EUROSTUDENT istraživanja su poslužili kao poticaj za razvoj i unapređenje javnih politika u sustavu visokog obrazovanja, kao i za izradu *Strategije obrazovanja, znanosti i tehnologije Republike Hrvatske* te osnivanje *Nacionalne skupine za unapređenje socijalne dimenzije visokog obrazovanja* pri Ministarstvu znanosti, obrazovanja i sporta.

Rezultate istraživanja iz 2014. godine možete preuzeti na mrežnoj stranici: <http://iro.hr/userdocs/File/EUROSTUDENT%20V_Nacionalno%20izvje%C5%A1%C4%87e%20istra%C5%BEivanja%20za%20Hrvatsku%20za%202014.%20godinu.pdf>.

Pozivamo Vas da kroz sudjelovanje u istraživanju doprinesete daljnjem **razvoju mjera javne politike koje će osigurati veću dostupnost visokog obrazovanja i unaprijediti kvalitetu studentskog života u skladu s potrebama studentske populacije**.

Istraživanje EUROSTUDENT VI u Hrvatskoj provodi Ministarstvo znanosti, obrazovanja i sporta u partnerstvu sa Sveučilišnim računskim centrom Sveučilišta u Zagrebu (SRCE) i Pravnim fakultetom Sveučilišta u Zagrebu.

prof. dr. sc. Ivan Rimac

voditelj istraživanja EUROSTUDENT VI.